Document ID: /roh_data/filtered/fineweb-2-filterrobots_roh.jsonl.gz/44575

A partir da l'entschatta d'avrigl 2023 daventa Pascal Pernet manader da l'unitad da fatschenta da martgads, la pli gronda partiziun da la Banca Chantunala Grischuna cun radund 500 emploiads. Cumenzar a lavurar tar la banca chantunala vegn el gia il schaner. Pernet succeda uschia a Thomas Roth che va proxima primavaira en pensiun, scriva la banca en ina communicaziun.
L'Engiadinais ha 49 onns, è naschì a Sent ed ha studegià economia a l'Universitad da Son Gagl. Silsuenter ha el lavurà en differentas funcziuns-clav. Sco ultim ha el lavurà tar LGT Capital Partners, quai en il management da facultads e clients.